Eelmisel reedel korraldatud kohalike omavalitsuste foorumil " Kohalik omavalitsus  täna ja homme" nenditi 85 omavalitsusjuhi poolt, et 2008 aasta riigieelarve läbirääkimistel omavalitsusliitudega ei kuulanud valitsus seda, mida neile räägiti vaid ajas oma asja. Läbirääkimiste lõpuks oli selge, et linnade-valdade tulud kasvavad vaid nn loomuliku kasvu teel aga kohustusi pannakse nende õlule juurde. Lisaks sellele, et valitsuse tasandil on rõõmupidu suurest eelarve kasvamisest, suurendab selline suhtumine selgelt ebavõrdsust jõukamate ja vaesemate omavalitsuste vahel. Omavalitsusjuhid  pidasid vajalikuks oluliselt tugevdada kohalike omavalitsuste seaduslikku tulubaasi, tagamaks lisaks toimetulekule ka nende investeerimise ja projektide kaasfinantseerimise võime. Ei piisa vaid loosungitega valimislubaduste täitmisest vaid vaja on terviklikke ning põhimõttelisi lahendusi. Kuigi eelarve kasvab enneolematult, on siiski kurb, et omavalitsustele suunatava tulumaksu protsendi kasv = 0 krooni. Rahvaliidu survel viimase nelja aastaga pea pool miljardit suurenenud tasandusfondi kasv on järgmiseks  neljaks aastaks planeeritud täpselt 0.- krooni ja ka omavalitsustele kohalike teede remondiks minevate summade osakaalu tõus on täpselt 0 %. Teede puhul on veel eriti tähelepanuväärne see, et summa kütuseaktsiisi kasvu arvel suureneb muidugi oluliselt, kuid see ilus kasv suunatakse sujuva liigutusega valitsusele otsustamiseks ja nimetatakse "investeeringuteks olulistele objektidele" ehk üldine teede pikkus ja sellest tulenev jaotamise mehhanism ei täida tänase valitsuse prioriteete!? Siira huviga ootan, millal  see jaotuskava välja tuleb ja prioriteedid selguvad! Kui Eesti soovib tugevaid omavalitsusi siis on vaja väga selgelt suurendada kohalike omavalitsuste eelarve tasandusfondi vähemalt samas tempos riigieelarve keskmise kasvuga. Samuti tuleb suurendada tulumaksust kohalike omavalitsuste eelarve tuludesse kantavat määra igal aastal vähemalt 0,1 protsendipunkti, kuni omavalitsuste tulud suudavad katta kohustused. Ning suunata teedele eraldatavast kütuseaktsiisist 30% kohalikele teedele. Ilus oleks ka lõpetada  jutud, et Eesti lasteaedasid ootab ees suur ning enneolematu arenguhüpe 250 miljoni krooni näol, millest uute ehitamiseks läheb tegelikkuses vaid pool ja selle eest saab kohe tõesti vähemalt 3 lasteaeda! Minu andmetel ehitab 3 lasteaeda järgmisel aastal Rae vald , teist samapalju Tartu vald ja meil on veel 225 omavalitsust, kes sellist tuge vajavad. Tõesti, paljudel ei olegi lasteaedade mure nii suur aga see-eest on mured mõnede teiste objektidega aga sinna planeeritakse veelgi vähem. Ehk siinkohal minu  mõtteks see, et ei ole mõtet kaagutada, enne kui muna munetud! Kui põhimõttelisi ning sisulisi otsuseid omavalitsuste tulubaasi suurendamiseks ei taheta teha siis ei ole nende väheviljatute munade munemise üle küll mingit suurt põhjust oma nokka rõõmustamiseks lahti teha.